
Årsberetning 2008
Hovedorganisationen for Personel af Reserven i Danmark

Ved indgangen til 2009 er vi ved at være igennem forligsperioden 2005-2009, og i skrivende stund er Forsvarskommissionens arbejde som grundlag for et nyt forsvarsforlig endnu ikke afsluttet. Det er endnu for tidligt, at vurdere i hvilken retning arbejdet går – men for nærværende er vi overbevist om, at det er til større fordel for reserven end sidste forlig.

Forsvarets ledelse havde som udgangspunkt for indeværende forlig, at der ikke var behov for en egentlig reserve. Forsvaret skulle være en stående styrke, hvor en reserve grundlæggende ikke var nødvendig. Princippet om ”det lige netop tilstrækkelige” blev lanceret. Tingene udvikler sig historisk altid over en forligsperiode og enhver ved – hvilket ikke kun foreningen sagde dengang, at hvis man kun budgetterer med det lige netop tilstrækkelige, at dette bliver ”lige netop utilstrækkelig …!”

Foreningen argumenterede imod holdningen om, at personel af reserven skulle nedlægges, selv om mobiliseringsforsvaret blev nedlagt, og vi fremkom med forskellige ideer til, hvorledes Forsvaret med forholdsvis små omkostninger fortsat kunne opretholde en reserve. Indledningsvis blev der imidlertid ikke lyttet til os. Heldigvis havde politikerne en anden opfattelse og sendte et signal om at reserven fortsat skulle udgøre en del af det samlede forsvar, herunder den regionale føringsstruktur. Desværre forhindrede det ikke en lukning af reserveofficersskolerne.

Udviklingen gav skeptikerne ret. Det hele blev forværret af en særdeles stor personaleafgang fra Forsvaret, som gør at Forsvaret i dag har væsentlige mangler i rækkerne, herunder ikke mindst på officerssiden og blandt de erfarne mellemledere. Dét er ikke godt for Forsvaret. Det skrev vi allerede i beretningen på dette sted for et år siden. Erkendelsen hos divisionen, brigaderne, DANILOG, regionerne, militærpolitiet, FSU, Flyvevåbnet og andre brugende enheder taler deres tydelige sprog. 

Lige nu er mere end 50 officerer af reserven udsendt i international tjeneste. Det betyder i praksis at mellem 20 og 25 % af de udsendte officerer kommer fra reserven. Det er et substantielt bidrag til Forsvaret. For tre år siden støttede knap 70 reserveofficerer den internationale tjeneste. Reduktionen i forhold til for tre år siden er udtryk for den manglende tilgang til reserven. Med manglende tilgang til korpset vil vores evne til at støtte forsvarets internationale aktiviteter på sigt blive stadig mindre – såfremt der ikke gøres noget drastisk for et rette op herpå. Reserven bliver derfor et år ældre hvert år. Mulighederne for at bistå den faste kadre bliver mindre og mindre efterhånden som tiden går.

Hverdagen hænger ikke sammen uden muligheden for at trække på reserven. Og hverdagen hænger knap nok sammen alligevel, fordi reserven er reduceret i omfang og fordi der ikke tilføres nyt blod til korpset. Det er blot ærgerligt, at erkendelsen for behovet for reserven var meget længe om at vende tilbage til Forsvarskommandoen. 

Reserveofficersuddannelsen i Hæren og Flyvevåbnet genetableres

Vi har stedse gentaget vores forslag: Lad os nu få gang i uddannelsen til reserven igen! Det er nu sket! 

Med virkning fra februar genetableres uddannelsen af sekondløjtnanter i Hæren og med virkning fra august genetableres ligeledes uddannelsen af sekondløjtnanter i Flyvevåbnet. Uddannelse iværksættes med 50 elever i Hæren i 2009 og 16 elever i Flyvevåbnet. Målet er, at de pågældende anvendes som delingsfører i forbindelse med uddannelse af de værnepligtige. Der arbejdes ligeledes på en videreuddannelse for reserveofficererne.

I regi af Danske Division betyder opbygningen til NATO Response Force 14, at der lægges beslag på store ressourcer hos Forsvaret – herunder et substantielt bidrag fra reserven. Forudsætningen for at reserven bedst muligt er til stede i forbindelse med opbygningsperioden og den efterfølgende beredskabsperiode i 2010 er, at der eksisterer kontraktmæssige forhold, som understøtter formålet. Foreningen havde – i dialog med Danske Division og FPT – udarbejdet et forslag til et supplement til den almindelige rådighedskontrakt, som kunne understøtte formålet. Desværre valgte FPTs Løn- og Aftaleområde at indgå aftale med HOD om en videre anvendelse af reaktionsstyrkekontrakten til at dække opstillingsperioden. Det er helt uhørt, at FPT på den måde sætter HPRD uden for døren. FPT har ganske enkelt ikke forstået det nye behov for reserven.

På mange måder har vi et godt og frugtbart samarbejde med FPT, men FPTs Løn- og Aftaleområde lever som en stat i staten uden kontakt til den virkelighed, som reserven nu befinder sig i. 

Fortsat et højt aktivitetsniveau

Generelt er der et særdeles højt aktivitetsniveau blandt reserven knyttet til Hærens operative struktur – et niveau, som måske er i overkanten af, hvad der kan forventes leveret af reserven. Totalforsvareregionerne arbejder nu – om end med forskellig styrke – med planlægning og udførelse af aktiviteter, der skal sikre, at den regionale føringsstruktur er uddannelsesmæssig relevant og klar. Personel knyttet til regionsledelsen bruges generelt flittigt. Tilsvarende bruges reserveofficerspersonellet i føringsstrukturen i stigende grad. Evnen til at bruge personellet af sergentgruppen og konstabelgruppen er derimod fortsat knap så tilfredsstillende. Regionerne har derfor en stor udfordring i at fastholde sergenter og konstabler på sigt. 

Flyvevåbnets reserve er fortsat travlt beskæftiget med gennemførelse af Flyvevåbnets Generelle Militære Efteruddannelse (GME) og en stor del af Søværnets reserve er knyttet til terminaltjeneste og aktiveres hyppigt i tjeneste i relation hertil.

Sprogofficererne bruges fortsat på niveau som tidligere. Efterspørgslen efter sprogofficererne er større end sprogofficerskorpset kan levere. Det er meget glædeligt, at etableringen af en egentlig struktur for sprogofficererne nu er faldet på plads efter 2 års arbejde, idet der etableres 3 kompagnier, hvor sprogofficererne administrativt designeres i på baggrund af deres sproglige uddannelse og aktuelle sproglige kapacitet.

Blandt sundhedspersonellet er der mulighed for masser af ”skarp” træning. Korte udsendelsesperioder for især læger er med til at sikre, at der løbende er personel fra reserven som kan støtte Forsvarets Sundhedstjenestes levering af kapacitet til de internationale missioner.

Udnævnelser 

Udnævnelserne kom heldigvis atter i gang i 2007 og er fortsat i 2008, herunder bl.a. med udnævnelse af den første oberst af reserven i nyere tid. Vi har set et betydeligt antal udnævnelser der viser, at reserven igen bruges på relevant måde.

Udnævnelserne kom i gang, efter at foreningen med Forsvarets personeltjeneste i efteråret 2007 aftalte et nyt udnævnelsesdirektiv for reserven. Udnævnelsesdirektivet udstikker en væsentlig ny vej i forbindelse med udnævnelse af reserven, idet VUT I og VUT II for reserven, der tidligere udgjorde grundlaget for udnævnelser, blev stillet i bero. Indtil VUT-uddannelserne – eller det, der måtte træde i stedet for – atter bliver en realitet, er det derfor nødvendigt at kunne lægge supplerende kriterier til grund ved udnævnelse af den enkelte.

Udnævnelsesdirektivet er således udtryk for, at udnævnelser sker på baggrund af den enkeltes samlede tjeneste i Forsvaret og den enkeltes civile uddannelse – samt selvsagt foreliggende personelbedømmelser. Såfremt det samlede forløb er tilfredsstillende, og den pågældende vurderes egnet, kan der ske udnævnelse, når pågældende har en designering i en stilling, som forudsætter den højere grad.  

Fremadrettet forudsætter udnævnelse til M322, M331 og M401-niveuaet fortsat forelæggelse for de respektive Bedømmelsesråd, der tager stilling til egnetheden. Udnævnelse til M401-niveauet forudsætter som udgangspunkt, at den enkelte har bidraget til den internationale tjeneste, og ved udnævnelse til M300 og M200 niveauet er det ønskeligt, at den enkelte har bidraget til den internationale tjeneste.

For så vidt angår en del af de udnævnelser, der siden 2007 har fundet sted, har det været nødvendigt at gå alternative veje for at tilvejebringe bedømmelsesgrundlaget. Det har været en sørgelig erkendelse, at der for mange premierløjtnanter og kaptajner ikke er skrevet personelbedømmelser på de pågældende i ganske mange år. FPT har lovet at dette vil blive ændret med implementeringen af FOKUS der har afløst det tidligere FORPUBS. Der er en række udnævnelser på vej blandt sprogofficererne, jf. det ovenfor nævnte omkring sprogofficersenhed.

HPRD’s samarbejde med Forsvaret

HPRD’s samarbejde med Forsvaret udøves på mange niveauer og i mange fora. Mange steder er samarbejdet godt, afhængig af den enkelte chefs tilgang til samarbejdet.

Den formelle platform i samarbejdet med Forsvaret udgøres af Koordinationsgruppen vedrørende Reservens Forhold (KG/RF) og Personel Af Reserven Udvalg (PARU) ved de operative myndigheder. 

Arbejdet i KG/RF har fortsat været præget af en række konkrete problemstillinger og en række mere overordnede, forenings- og personalepolitiske forhold. Forenings- og personalepolitiske forhold indtager efterhånden dagsorden i takt med forligsimplementeringen og den nu begyndende afklaring af perspektivet for den fremtidige uddannelse af officerer af reserven. Tidligere prægedes møderne af en række konkrete sager og uklarheder, f.eks. manglende lønudbetalinger og forhold relateret hertil.

Udstikkerområdet kan således atter fremhæves som et arbejdsfelt med et godt samarbejde, og hvor Forsvarets Personeltjeneste har forstået at konsolidere tingene for at mindske den sårbarhed, som består i, at relativt få medarbejdere skal servicere en ganske stor reserve. Vi savner en tilsvarende vilje til samarbejde hos FPT’s Løn- og Aftaleområde.

I PARU/HOK videreførtes i 2008 drøftelse af den mere langsigtede problemstilling vedrørende rekruttering og efteruddannelse, designering og anvendelse af indkommanderingsdage m.v. 

En stor del at tiden har ligeledes været viet til genetablering af reserveofficersuddannelse. Arbejdet i PARU/HOK har i 2008 været særdeles tilfredsstillende. Det lægges forsat til grund, at PARU-strukturen er det væsentlige kontakt- og rådgivningsled for den stedlige chef m.h.t. reservepersonellets forhold omkring tjeneste, uddannelse og karriereforløb

I løbet af 2008 er der således sket en endelig etablering af et PARU DANILOG og begyndende etablering af PARU ST DDIV, hvorimod PARU ved ST HOK og 1 BDE fortsat lader vente på sig.  

Designeringen af PSN-R til udenlandske hovedkvarterer, har jævnligt været drøftet over året, og det ser ud til, at HOK endeligt har afklaret (med FPT) i hvilket omfang, der internationalt fremadrettet er behov for at designere PSN-R i stedet for at designere tjenstgørende PSN til de pågældende stabe.

Pr. 1. August er PARU HOK forankret ved den nyoprettede Sektion for Kompetenceudvikling.       

I PARU/FLV har arbejdet i udvalget primært haft fokus på genetableringen af reserveofficersuddannelsen i Flyvevåbnet (FLV). De nye reserveofficerselever skal primært anvendes som delingsførere på Flyvevåbnets Basis Uddannelse (FBU). I forlængelse af deres uddannelse kan de tegne rådighedskontrakt i en af de fem Wing Reserves (WRES), som er tilknyttet de operative Wings i FLV.

Med genetablering af reserveofficersuddannelsen og et løbende behov for brug af personel af reserven i FLV bruges der ikke længere ord som ”neddrosling” og ”tidsbegrænsning” om PSN-R, men i stedet tales der om ”øget fastholdelse” og ”udvidet brug” af PSN-R. Dette er meget tilfredsstillende.

Udvalget blev i 2008 forankret i Flyvertaktisk Kommando (FTK) HR afdeling og formanden for udvalget er derfor chefen for FTK HR afdeling. Dette er meget tilfredsstillende og arbejdet i udvalget er derfor blevet løftet både indholds- og kvalitetsmæssigt i forhold til tidligere.

I 2008 blev stort alle relevante PSN-R udnævnt til deres korrekte grad. 

PSN-R i FLV varetager fortsat primært opgaven med at gennemføre Generel Militær Efteruddannelse (GME) af det faste personel. Desuden varetager PSN-R også i begrænset omfang øvrige specialistopgaver. GME er gennemført på meget tilfredsstillende vis og opgaven med at gennemføre GME skal også i de kommende år varetages af PSN-R.

PARU/SOK var i starten af året præget af omstruktureringen i SOK og dermed et formandsskifte i PARU. Samarbejdet kom op at køre i løbet af året, hvilket bl.a. medførte at vi fik sat gang i udnævnelser samt rulning af PSN-R ind i de 35 strukturbestemte stillinger under SOK. 

For at kunne finde de bedst egnede personer til diverse opgaver, ønskede SOK en kortlægning af reservens civile kompetencer. Dette gav anledning til at udarbejde et spørgeskema, der blev sendt til reserven for besvarelse. 

Terminaltjenesten har igen i år været aktiv ikke blot med øvelser i ind- og udland, men også med bistand til opgaveløsningen i Afghanistan. 

NCAGS har primært været beskæftiget med internationale og nationale øvelser, men med den tilspidsede situation i Aden bugten viste der sig dog en større interesse. NCAGS har dermed været medvirkende til at planlægge en korridor langs Yemens kyst for den internationale skibstrafik. I samme område af verdenen har HDMS Absalon opereret med bl.a. en PIO og MJUR af reserven. 

PARU/FSU har også i 2008 skullet forholde sig til de mange forandringer, som sundhedspersonellet af reserven oplever som følge af forsvarsforliget og forsvarets engagement i international sammenhæng.

FSU ny struktur trådte i kraft pr. 1. januar 2006. FSU har fra begyndelsen af indeværende forsvarsforlig haft en plan for og realiseret en fortsat uddannelse af yngre læger/tandlæger til erstatning for det tidligere værnepligtsforløb. Generelt gælder således, at FSU fortsat gør sig store anstrengelser for at videreføre en behørig uddannelse af læger til reserven og fortsat udvikler det konceptuelle grundlag herom, herunder at læger også får et minimum af ledelsesmæssig uddannelse. 

FSU har også i 2008 videreført og i samvirke med PARU udviklet det fælles årlige kursus for læger og tandlæger af reserven samt et kursus for sygeplejersker m.fl. af reserven. I samvirket mellem FSU og FPT omkring mulighederne for udnævnelser er samarbejdet videreudviklet på baggrund af den i PARU/FSU foreslåede overgangsordning for læger og tandlæger af reserven, således at muligheden for udnævnelser fortsat er til stede – et koncept, som FKO godkendte i februar 2007, og som dermed supplerer det mere generelle udnævnelsesdirektiv fra efteråret 2007

Samarbejde med Hjemmeværnet - PARU/HJK m.v.

Etableringen af Den Regionale Føringsstruktur (REFØ), som er opstillet under de fem Totalforsvarsregioner, gjorde, at foreningens samvirke med Hjemmeværnet blev betydeligt udvidet. Den oprigtige vilje til samarbejde, som foreningen konstaterede fra begyndelsen, har siden da kendetegnet samarbejdet med Hjemmeværnets øverste ledelse og de enkelte Totalforsvarsregioner, og kommer bl.a. til udtryk gennem arbejdet i Personel af Reserven Udvalg både på Hjemmeværnskommandoens niveau samt i de fem totalforsvarsregioner.

Friskningen af REFØ er en løbende og uløst bekymring, om end den nyetablerede ordning for uddannelse af reserveofficerer m.v. gør, at der måske er håb forude om en vis friskning ad åre. Herudover drøftes en række forhold af uddannelsesmæssig og tjenestemæssig karakter i de enkelte PARU – tilsvarende som det foregår i PARU i den resterende del af Forsvaret, herunder bl.a. muligheden for udnævnelse til korporal af reserven.

Samarbejde med Beredskabsstyrelsen

Beredskabsudvalget under HPRD har i 2008 fortsat arbejdet med at danne et overblik over udviklingen i Beredskabsstyrelsens fortsatte anvendelse af en reserve i forlængelse af den nye aftale om Beredskabet, der blev indgået den 27. april 2007.

Selv om det ikke er lykkedes for HPRD at få aftalt etablering af et PARU/Beredskabsstyrelsen, har foreningen et godt om end sporadisk samarbejde med Beredskabsstyrelsen.

Beredskabsstyrelsen ønsker aktivt at anvende reservepersonel på korttidskontrakter og som rekrutteringsgrundlag for fast personel. En egentlig etats-uddannelse findes ikke længere, men meritering af civile uddannelse i kombination med kortere kurser og uddannelser ved Beredskabsstyrelsens skoler danner typisk baggrund for udnævnelser såvel af personel af reserven som fast personel. Til gengæld står det klart at Beredskabsstyrelsens beredskab fremover ønskes løst med fast personel, således at det på sigt ikke tanken at ville vedligeholde en større reserve af hjemsendte, der kan indkaldes på indkommandering. Sådanne ekstraordinære opgaver forventes primært løst af det frivillige element i Beredskabet. 

Beredskabsstyrelsen ønsker omvendt gerne at kunne benytte sig af en egentlig reserve af særlige civile kompetencer, f.eks. inden for telekommunikation og IT, der kan udsendes sammen med fast personel og frivillige i forbindelse med katastrofe-indsats. Et katalog over opgaver, som reserven kan løse i det nye set-up, er derfor fortsat under udarbejdelse med fokus på korterevarende internationale udsendelser og særlige civile kompetencer.

Reserveofficersforeningens Hæderstegn

Reserveofficersforeningens Hæderstegn (ROHT) tildeles personer, som personligt har ydet en helt ekstraordinær og ganske særlig indsats for HPRD, reserveofficerskorpset eller for personel af reserven i almindelighed.

I 2008 blev ROHT tildelt:

Forsvarsminister, Major-R Søren Gade

Generalmajor Per Pugholm Olsen

Sektionschef-R Niels Klein

Kaptajnløjtnant-R Kenneth Ruby Hovgaard Jeppesen 

Seniorsergent-R Gert Riber Schultz

Arbejdsgruppen for sygeplejersker-R (AG for SYPL-R)

Som sygeplejerske i HPRD har det - efter nogle år, hvor det for reserven har været mest op af bakke - været en meget positiv og givende proces, at opleve at alt det arbejde og al den energi, som bestyrelsen og de enkelte afdelinger i landet har ydet, nu giver bonus. Det er nu igen synligt og accepteret, at der er meget brug for reserven til de store internationale opgaver, og hvor det sundhedsfaglige personel også bidrager i væsentlig omfang. Tilsvarende er det vigtigt, at HPRD i medlemskredsen afspejler de forskellige personelgrupper for at understrege dynamikken.

Hvad angår sygeplejerskerne er situationen den, at hvor man ude i det civile sygehusvæsen kæmper med store vakancer, er det for Forsvaret omvendt nemt at rekruttere det nødvendige antal sygeplejersker. Normen på godt hundrede sygeplejersker på reaktionsstyrkekontrakt er således stort set fyldt ud det meste af tiden. Samtidig tynder det – for sygeplejerskernes vedkommende – efterhånden ud i FSUs pulje af sundhedspersonel af reserven, hvor antallet af sygeplejersker på rådighedskontrakt nu er godt en snes.

Det sundhedsfaglige personel af reserven er selvsagt også til stede i missionsområderne, og kollegerne – for det meste af reserven - høster stor anerkendelse for deres faglige indsats af både egne og allierede styrker. Anerkendelsen kan bl.a. aflæses i, at der i 2009 sågar vil blive tale om, at en stor del af DANILOG felthospitals personel udsendes samlet som vikarkorps med henblik på at overtage driften af et britisk felthospital i et antal måneder, medens det britiske personel tager hjem. 

I relation til medlemsrekruttering til foreningen bevirker reaktionsstyrkekontraktelementet desværre, at sådan rekruttering er vanskelig. Det er i denne forbindelse derfor således, at medlemsrekruttering skal ske ved primært personlig kontakt. 

Ligesom lægerne af reserven er også sygeplejerskerne af reserven repræsenteret i PARU/FSU, og set med sygeplejerske-øjne fungerer samvirket mellem reserven og FSU – og herigennem også med FPT samt DANILOG – på ganske tilfredsstillende vis.
P-udvalget

P-udvalgets aktiviteter i 2008 har atter afspejlet Foreningens interesser vedrørende psykologiske operationer (PSYOPS) og Information Operations (INFO OPS); dels gennem medlemmernes individuelle løsning af PSYOPS-relaterede opgaver i Forsvaret, dels ved at fastholde og udbygge de enkelte udvalgsmedlemmers faglige kompetencer på området. Endvidere har P-udvalget på vegne af HPRD afholdt en aktivitet med åben adgang for forsvarets personel, nemlig P-seminar 2008 gennemført på Høveltegård sidst i august.

Det danske engagement i udlandet, især i Afghanistan med fokus på ISAF tilstedeværelse og den afledte modstand lokalt såvel som nationalt har øget bevidstheden om vigtighed af folkelig opbakning til dansk opgaveløsning. Anvendelsen af ikke-voldelige handlinger frem for indsættelse af våben med henblik på opnåelse af militære mål har i stigende grad fået mediers og befolknings bevågenhed. Det bliver klarere og klarere, at kampen står om civil opbakning og ikke landjord – velvidende at sikkerhed dog også indbefatter sikkerhedszoner og nedkæmpelse af væbnet modstand. Glædeligt øges tilsvarende bevidstheden om de danske soldaters færdigheder på alle fronter, ikke mindst de non-kinetiske, hvor færdigheder som kommunikationsevne- og vilje, kulturforståelse, respekt for andres værdier og integritet hører til de kvalifikationer, som danske soldater tillægges. 

Denne debat gav anledningen til temaet på årets P-seminar, som var ”Winning hearts and minds” (WHAM). Begrebet har en positiv klang i de flestes ører; men hvad og hvordan begrebet skal forstås i en operativ ramme er straks mere uklart. Derfor samlede P-udvalget i august en fornem skare af indlægsholdere på Høveltegård; på podiet fandt man udenrigsminister Per Stig Møller; chefredaktør og direktør på Weekendavisen, Anne Knudsen; forsvarsministeriets chef for den internationale afdeling, Kristian Fischer; NGO’erne Arne Vågen fra Dansk Flygtningehjælp samt fra Folkekirkens Nødhjælp international chef Christian Friss Bach og operationschef Sam Christensen samt ikke mindst en række af forsvarets repræsentanter, hvor flere havde yderst nærværende erfaringer fra udsendelse i internationale missioner.

Selvom vi på seminaret ikke fik udpræget held af at definere begrebet ”Winning hearts and minds” i højere grad, må seminaret betegnes som en absolut succes – understøttet af den modtagne skriftlige evaluering. Tilhørere fra mange grene af forsvaret – ikke mindst de faste stabe samt de mere selvstændige forskningsenheder fik over de to dage et sammenkog af de mange erfaringer. Vigtigheden af WHAM, blev slået fast om end begrebet fortsat forblev udefineret. Uklarhederne om begrebet gav endvidere anledning til de to anbefalinger, at man dels forholdt sig klarere til begrebet med henblik på præcis anvendelse (operationalisering), dels at man ofrede de non-kinetiske færdigheder større opmærksomhed i form af bedre, formaliseret uddannelse i PSYOPS, CIMIC, INFO OPS og beslægtede discipliner, der indeholder elementer af WHAM.

Flere af udvalgets medlemmer bidrager aktivt med undervisning i PSYOPS rundt om i forsvaret bl.a. på Forsvarsakademiets kurser og hos Danish Advisory Staff (DATS) i Riga – hos DATS varetager et par af medlemmerne det årlige baltiske PSYOPS-kursus støttet af en litauisk major. At national PSYOPS planlægning og doktrinært arbejde så ikke længere, som ellers tidligere, ligger i P-udvalget, skal udvalget selv være det første til at anerkende – PSYOPS er heldigvis i de senere år blevet en fuldbyrdig disciplin i stabe og på skoler, om end ikke et nøgleindsatsområde endnu.

P-udvalget har altid brug for nye ideer, tanker og kræfter, og er derfor også åbent for nye medlemmer til supplement af vores 17 udvalgsmedlemmer fra alle værn. 
Aftaleudvalget

Sekretariatschefen har også i 2008 haft en lang række henvendelser fra medlemmer

vedrørende løn- og kontraktforhold. Ud over at yde almindelig vejledning, herunder

nødvendig kontakt til FPT og andre myndigheder i enkeltsager, er der fortsatte koordinationsspørgsmål med linieofficerernes organisation (HOD) m.h.t. spørgsmål vedr. dels reaktionsstyrkekontrakter og korttidskontrakter m.v. 

Det er indtrykket, at FPT og forsvarets øvrige myndigheder i 2008 i en række tilfælde synes at være kommet sagsbehandlingsmæssigt mere på højde med situationen end i tidligere år, hvor ventetiden for diverse udredninger og berigtigelser m.v. af den enkeltes lønforhold oversteg, hvad der almindeligvis måtte betragtes som rimeligt. HPRD søger sammen med FPT o.a. til stadighed at få optimeret sagsbehandlingen ud fra de foreliggende faktorer og prioriteringer for at minimere virkningen for reservens personel bedst muligt.

Efter at forhandlingerne vedrørende en overenskomst for perioden 2005 - 2007 havde ligget

stille i et par år kom forhandlingerne atter i gang i løbet af 2008, hvor forhandlingerne blev koblet sammen med forhandlinger om en overenskomst også for 2008 – 2010. På indeværende tidspunkt forventes det, at forhandlingerne kan afsluttes i løbet af 1. halvår 2009 primært i form af, at de til rådighed værende midler benyttes til en mindre forhøjelse af indkommanderingsvederlaget.

Undervejs i forhandlingerne lykkedes det desværre ikke at få konsolideret det eksisterende kontraktgrundlag således, at basis- /rådighedskontraktsystemet kunne få dels en personelmæssig større udbredelse, dels vil blive taget bedre i anvendelse i relation til beredskabsplanlægningen i forhold til den internationale tjeneste (NRF 14), idet Forsvaret fandt hellere at ville udvide reaktionsstyrkekonceptet. Det forekommer fortsat helt uforståeligt for foreningen, at Forsvaret således vælger at benytte et i forvejen endog meget dyrt koncept, hvor det turde være meget begrænset, hvad Forsvaret reelt får ud af at udbetale de formentlig flere hundrede millioner af kr. til et kontraktsystem, som beredskabsmæssigt reelt er benyttet én gang for efterhånden mange år siden.

Endelig forventer foreningen, at der i relation til beredskabsofficererne af reserven også i 2009 vil kunne blive påbegyndt forhandlinger om nye løn- og kontraktaftaler til erstatning for de hidtidige aftaler fra 1994.
Uniformsudvalget
Foreningen har i det forløbne år været repræsenteret og deltaget i udvalgsarbejdet i Forsvarets Uniformsudvalg og Hærens Uniformsudvalg. Drøftelser m.v. vedrører dels enkelt-udrustningsgenstande, dels reglementsstof i bredere sammenhæng. 

Sprogofficersudvalget

Sprogofficersområdet har også i 2008 været ét af HPRD´s fokusområder. Sprogofficererne har i det forgangne år ydet et stort og afgørende bidrag til løsning af forsvarets opgaver, blandt andet som udsendte i international tjeneste og ved i stort omfang at støtte den forudsætningsskabende missionsorienterede uddannelse (MISU), og der har været rigtig meget tjeneste at varetage. Følgelig har også sprogofficersudvalget haft meget at arbejde med.

Sprogofficersområdet har endvidere igen i 2008 været det område, hvor man har set den største friskning af reserveofficerskorpset som helhed. Særligt kan det bemærkes, at 50. jubilæumsårgang af sprogofficerer blev udnævnt i foråret.
Sprogofficersudvalget har igennem 2008 fulgt skabelsesprocessen af Sprogofficersenheden (SPE) tæt. Idéen med enheden er at skabe en fast forankring og et tilhørsforhold for den enkelte sprogofficer og dermed også tjene til at sikre og udvikle et fagligt miljø omkring sprogofficerernes særlige kompetencer, bl.a. sprog, tolkning, brug af tolk og områdekendskab. Dette dog uden, at sprogofficersenheden må medføre isolation i forhold til det øvrige forsvar. Sprogofficersenheden er lige på nippet til at rulle ud, og Institut for Sprog (ISP) udsendte i september et brev til alle sprogofficerer med henblik på at få tilkendegivelser fra så mange som muligt om et ønske om designering i enheden. CH ISP og FPT arbejder med at få de sidste administrative brikker til at falde på plads.

Sprogofficersudvalget bidrog i øvrigt til, at Karrieredagen for sprogofficerer (afholdt 12. januar 2008) kunne blive en succes med over 50 deltagere. Endvidere udsendte Sprogofficersudvalget på vegne af Formanden for HPRD og Sprogofficersudvalget et hvervebrev til de sprogofficerer, der endnu ikke er medlem af HPRD. Dette medførte et antal nye medlemmer til Foreningen.

Sprogofficersudvalget har i 2008 arbejdet for og vil fortsat arbejde for at sikre, at de ”grønne færdigheder” ikke vanrøgtes. Dette gøres blandt andet ved at tilse, at de militære færdigheder gives fornøden vægt i selve sprogofficersuddannelsen, men også ved aktivt at medvirke til afholdelse af grundlæggende militær efteruddannelse (GME).

SPU har endvidere arbejdet med række forslag til kursusmuligheder for sprogofficererne. I den nuværende situation, hvor Forsvarskommandoen ikke ønsker at uddanne flere russisktalende sprogofficerer, har Sprogofficersudvalget ønsket at ”holde russisk-fanen højt”, og har via HPRD kursusmidler, sørget for, at sprogofficerer endnu en gang har deltaget i et videregående tolketeknisk kursus i russisk ved USA´s Marshall Center i Tyskland.

Alt i alt har 2008 været et travlt og dermed godt år for sprogofficererne, således også for Sprogofficersudvalget. I 2009 ser udvalget frem til - ud fra et nyt kommissorium – blandt andet at kunne arbejde videre med Sprogofficersenheden, sprogofficerernes behov for efter- og videreuddannelse samt udnyttelse af civile kompetencer i forsvaret.
Sergentudvalget

SG-udvalget har også i 2008 haft en fællesorganisering med KS-udvalget, således har udvalgsmøder skulle afholdes samlet for at opnå bedst mulig synergieffekt.

Ved det første fælles møde i Fredericia i marts blev det aftalt, at holde op til 2 møder årligt. Til mødet var der stor deltagelse fra begge udvalg, og der blev lagt en plan for øget udbredelse af kendskabet til KS-R og BM-R og disses muligheder i HPRD og hermed et øget hvervegrundlag.

Der er indhentet navne og adresser på KS- og BM-R fra FPT. Hvervemateriale er således indledningsvis udsendt til 85 BM-R fra Hæren MP ved Trænregimentet i Aalborg, hvor der indledningsvis anses for værende et rimeligt hvervepotentiale. Hvervearbejdet med udsendelse af breve fortsætter i det nye år.

SG-udvalget er udvidet til 6 medlemmer, idet der er tilgået en interesseret repræsentant fra Flyvevåbnet. Herunder har udvalgsformanden varetaget hvervet som bestyrelsesmedlem i HPRD i 2008, ligesom udvalgsformanden har været repræsenteret ved PARU / HOK møderne samt KG / RF møderne. PARU-SOK og PARU-FTK er repræsenteret ved SG-udvalgsmedlemmer, og BM-R har også været repræsenteret i PARU-HJV.

SG-udvalget har deltaget med 2 repræsentanter i VF PARU seminar ligesom der har været to deltagere på kurser på NATO-skolen i Oberammergau. Endvidere har udvalget bidraget med stof og 1-2 artikler til hvert nr. af Reserven omhandlende BM-R og disses muligheder.

SG-udvalget har arbejdet for adgang til merit- og geled udnævnelser af SG-R og OS-R til næsthøjere grad, hvilket alene er sket i et begrænset omfang ved MP – Hæren og et par stykker i Flyvevåbnet. Denne manøvre har vist sig værende en vanskelig proces, idet FPT og HOK henholder sig til, at der ikke findes en struktur for disse BM-R. Der må derfor oprettes en struktur, da manglen på dette ikke skal være styrende herfor. Viljen anes at mangle for en smidig løsning, som man imidlertid ser oftere og oftere inden for alle områder i Forsvaret. Dette arbejde fortsættes tillige med at få afdækket mulighederne for overførsel af forhandlingsretten indledningsvis for BM-R og KS-R fra FLV og SVN til HPRD.

I 2009 vil SG-udvalget søge fortsat at arbejde for flere uddannelsesmuligheder herunder kursusmuligheder og –tilbud inden- og udenlands i nært samarbejde med OL-R J.A. Nielsen, men ikke mindst med at få KS-/SG-/OS-/SSG-R til at søge kursusoptagelse i øget omfang.
En anden vigtig opgave for SG-udvalget, som til stadighed fortsætter i 2009 er at få FPT og de operative myndigheder inden for alle værn, men i særdeleshed DDIV, 1. og 2. BDE til at få oprettet men også konsolideret de allerede tilknyttede BM-R i egentlige designeringsstillinger.
Konstabeludvalget
I marts 2008 afholdt Sergent- og Konstabeludvalget et fællesmøde på Ryes Kaserne i Fredericia. Hovedtemaet var rekrutteringen af nye medlemmer fra de 2 faggrupper. 

Mange konstabler af reserven har et meget ringe kendskab til HPRD. Der er derfor blevet udarbejdet en ”drejebog” som kan anvendes som foredrag eller oplæg således at vi snakker nogenlunde samme sprog når vi er ude og tale med potentielle nye medlemmer. 

Marinespecialist-R MP Bo Tørslev Jensen har udarbejdet et Power Point projekt til brug for dette. Projektet er dog ikke endeligt godkendt af bestyrelsen i skrivende stund. 

Der er ingen tvivl om, at Konstabelgruppen udgør den mindste del af reservepersonellet hvorfor det er endnu vigtigere, at vi får alle med i HPRD, så vi kan stå så samlet som muligt. Det er Konstabelgruppens hovedopgave i 2008/2009. Status på rekrutteringen af konstabler mener vi går helt godt, men vi mangler et overblik over hvor mange og hvem der reelt har en rådighedskontrakt. 

Udvalget har fokus på, at der skulle findes kurser hvor også Sergenter og Konstabler kan deltage, idet kursuskataloget kan virke officerstungt. Det vil blive forsøgt at starte AFSAM (internationalt skydekursus/konkurrence) op igen, idet det tidligere har været et meget populært kursus for alle tre personelgrupper på tværs af alle 3 værn.  

I 2007 blev det besluttet, at udvalgene skulle målrette en indsats for at få gjort sig mere synlig i relation til de små huller der opstod rundt omkring i forsvaret. Et af tiltagene var at forsvaret fik etableret et elektronisk stillingskatalog samt at de enkelte myndigheder blev mere opmærksomme på mulighederne for at anvende reservepersonel også på manuelt niveau. Udvalget kan med stor glæde konstatere, at flere myndigheder nu retter henvendelse for at få lukket huller, hvilket bl.a. har bevirket at en konstabel er tilgået Task-Force 150 (Absalon), samt flere konstabler der i kortere perioder har deltaget i personelrotationerne i Afghanistan.

Arbejdsgruppen vedrørende Humanitær Folkeret (AGHUMFOL)
Arbejdsgruppe Humanitær Folkeret (AG HUMFOL) blev nedsat af bestyrelsen kort efter generalforsamlingen i 2007. Formålet er at sikre et fagligt miljø i HPRD som rådgiver for bestyrelsen inden for humanitær folkeret (krigens love), specielt i relation til uddannelsen i Forsvaret, herunder i forbindelse med de internationale missioner. 

På baggrund af Forsvarets store internationale engagement, hvor meget reservepersonel bidrager, er det naturligt for HPRD som interesseorganisation for en personelgruppe, der både har civile og militære kompetencer, at interessere sig nærmere for humanitær folkeret. Dels er der et generelt godt kendskab til humanitær folkeret hos en stor del af os, blandt andet hos militærjurister. Dels er det vitalt for Forsvarets omdømme, at man er i stand til at efterleve den humanitære folkeret. Dels ønsker HPRD, at Forsvaret har de bedste muligheder for at leve op til NATO´s uddannelseskrav på området, præciseret i STANAG 2449 ”Training in the Law of Armed Conflict”.

Af konkrete opgaver kan nævnes, at AG skal

· arbejde for, at Forsvarets uddannelse inden for humanitær folkeret er på et konstant højt niveau og i henhold til officielle bestemmelser og konventioner,
· skabe grundlag for at afholde grundlæggende kurser i humanitær folkeret i HPRD regi,
· virke som videns- og erfaringsbase for medlemmer, der har været eller skal udsendes i internationale missioner.
Arbejdet gennemføres efter aftale med bestyrelsen og i dialog med Forsvarsakademiet, Dansk Røde Kors (DRK), Beredskabsstyrelsens Højskole (BRHS), militærjurister m.v. 

For at udbygge og vedligeholde medlemmernes kompetencer har vi i 2008 deltaget i en række aktiviteter, især kurser og åbne arrangementer ved DRK. AG deltog i Amnesty Internationals årlige seminar med temaet Menneskerettigheder i Kina. Ved oplæg fra bl.a. religionshistoriker Sherin Khakan fremgik det bl.a., at der allerede ved både bibelens og koranens tilblivelse har været nedfældet regler for krigsførelse, som skulle overholdes. Årets største aktivitet var Symposiet i Udenrigsministeriet ”Humanitarian Space and Military Operations - Human Rights and Humanitarian Law Perspectives”. Her fastslog flere danske ministre, at danske styrker til enhver tid skal overholde alle de konventioner, som Danmark har tiltrådt. Desuden var det tydeligt, at der er behov for en bedre og bredere ”samtænkning” - her forstået som et tættere samarbejde mellem civile hjælpeaktører og militære enheder. I efteråret deltog AG desuden i et offentligt møde ved Dansk Institut for Internationale Studier (DIIS) med Nebraska-forskeren David Forsythe, der beskrev forløbet under Bush-regeringen med systematisk og autoriseret overtrædelse af konventionerne m.h.t. behandling af fanger, dels de hemmelige CIA-fængsler, fængslet Abu Greib og Guantánamo-lejren, hvor mange har siddet tilbageholdt i årevis uden dom eller andet juridisk grundlag. 

I 2008 har AG HUMFOL i foråret gennemført et kursus i humanitær folkeret, der under forberedelserne fik positive ord med på vejen af forsvarsminister Søren Gade. Kurset er en ny aktivitet i HPRD´s kalender, som medlemmerne tog godt imod med ca. 40 deltagere, der inde kurset gennemgik uddannelsesmateriale på CD-rom og prøve. Formålet med kurset var at kursusdeltagerne skulle opnå et grundlæggende kendskab til humanitær folkeret, herunder med orientering om reelle cases fra missionerne. Ud fra beretningerne fra missionerne skinnede det igennem, at der kan være behov for et øget fokus på uddannelse i humanitær folkeret. De juridisk set vanskelige situationer i missionerne gør det til et meget relevant og vigtigt emne for alle i Forsvaret at beskæftige sig med. Kurset var åbent for al personel i Forsvaret.
AG har i 2008 udgivet 3 nyhedsbreve, der er udsendt til deltagerne i omtalte kursus m.fl. Formålet er at skabe et fagligt netværk omkring humanitær folkeret blandt reservepersonel og andre interesserede. Nyhedsbrevene beskriver bl.a. en række uddannelsesmuligheder, samarbejdet med DRK, relevante nyheder fra medierne, dokumentation og kontaktoplysninger. De 3 nyhedsbreve kan læses på www.hprd.dk . 
Samarbejdet med DRK´s folkeretsenhed betyder bl.a., at vi er repræsenteret i DRK´s instruktørpulje ved Skoletjenesten, der underviser 8.-10. klasser. Desuden er vi repræsenteret i en gruppe, der særligt skal arbejde med undervisning på gymnasieniveau i 2009, der er 60-året for Genève-konventionerne af 1949. AG har derudover en dialog med DRK om yderligere input til disse aktiviteter i 2009. Desuden har vi løbende en dialog med DRK om nye aktiviteter og tiltag. AG har støttet DRK´s idé om at udgive en militærmanual, der skal kan hjælpe danske førere i at træffe de rigtige beslutninger i henhold til konventionerne, inkl. menneskerettighederne, ude i missionsområderne.

I 2009 vil vi også sørge for, at vores egne kompetencer i AG bliver vedligeholdt gennem kurser, f.eks. ved BRSH, DRK, Institut for Menneskerettigheder. AG og Sekretariatet råder i øvrigt over en samling af uddannelsesmateriale, der er til rådighed for alle medlemmer af HPRD. AG består af fem medlemmer med kendskab til humanitær folkeret, f.eks. fra Beredskabsstyrelsens Kursus i Humanitær Folkeret, der er en fast del af HPRD´s kursuskalender. Vi går ind i et aktivt 3. år, og har derfor brug for nye kræfter. Hvis du har lyst til at bidrage med input, modtaget nyhedsbrevet eller som medlem, er du velkommen til at kontakte os.
Reservens Idrætsråd (RIR)

Feltsportskursus har i 2008 været tilfredsstillende gennemført i syv aktive kredse landet over. 

Det samlede deltagerantal på feltsportskursus er ca. 430 deltagere, og der afholdes i alt ca. 450 aktivitetsdage over hele landet. 

Dansk personel af reserven har i 2008 klaret sig tilfredsstillende ved de tre internationale konkurrencer, hvor der sendes landshold til, nemlig Nordisk Stævne i Norge, AESOR konkurrencen i Lahti, Finland og CIOR-stævnet i Istanbul, Tyrkiet. 

RIR har også i år støttet en række andre aktiviteter. Således var der 10 deltagere der gennemførte forskellige faldskærmskurser i Texel, Holland samt 12 deltagere til Nijmegen march, der alle gennemførte.

RIR har også i 2008 haft et godt og konstruktivt samarbejde med Hærens Operative Kommando, Søværnets Operative Kommando og Forsvarskommandoen.

Nordisk Idrætsråd (NIR)
De Nordiske mesterskaber i Feltsport blev i år afholdt for 69. gang i Ringerike, Norge. 

Danmark havde 9 deltagere, der alle ydede gode præstationer. Således vandt danske hold bronze medaljer i søndagens stafet konkurrence. 

Nordisk Præsidium
De nordiske mesterskaber i feltsport blev gennemført i Hønefoss/Ringerike i Norge i slutningen af juni 2008, i hvilken forbindelse de fire nordiske foreninger for personel af reserven traditionen tro gennemførte drøftelser om fælles forhold, herunder forhold i relation til CIOR og CIOMR, samt forholdet til de øvrige organisationer for personel af reserven i landene omkring Østersøen.

I forhold til samvirket med de øvrige foreninger omkring Østersøen blev der – på oplæg fra ikke mindst HPRD i aftale med de øvrige nordiske foreninger – gennemført en fornyelse af det hidtidige koncept ”Baltic Talks”, der blev etableret umiddelbart efter Sovjetblokkens sammenbrud som en støtte til oprettelse af reservepersonel-organisationer i de genopståede selvstændige baltiske lande. Det fremadrettede koncept benævnes ”Baltic See Cooperation” – BSC – og består i princippet af et uformelt, årligt eller hvert andet årligt et formandsmøde (+ stab) mellem organisationerne over 1 -2 dage, evt. i tilknytning til andre, fælles aktiviteter. Det første møde blev afholdt i en militærforlægning godt hundrede kilometer nord for Riga i SEP 2008, og i 2009 forventes Polen at afholde et sådant møde.

Som omtalt i de foregående år er reservens situation i Norge og Sverige som i Danmark kraftigt påvirket af de store forsvarsomlægninger. Selv om reserven er fastholdt som element i alle lande - og i Danmark må siges "igen at være blevet skrevet ind i Forsvaret" efter at reserven ellers i større omfang syntes afskrevet i forsvarschefens udspil fra 2003 til det nuværende forsvarsforlig - så er navnlig personellet af reserven i Sverige fortsat meget hårdt ramt som følge af manglende perspektivering af dette personels fremadrettede muligheder. I Norge synes reserven - som til dels også i Danmark - i stor grad at konsolidere sin fremadrettede tilværelse med en stærk forankring til hjemmeværnet. I Finland opereres der fortsat med en stor mobiliseringsstyrke som forudsætningsbærende for finsk sikkerhedspolitik.

Den noget forskellige udvikling m.h.t. reservens forhold i de enkelte lande synes imidlertid at konsolidere behovet for et velfungerende formandsforum i nordisk regi, hvor den årlige mødekadence også inkluderer et kortere (endags) statusmøde i begyndelsen af det enkelte år som optakt til sommermødet; mødet afholdtes i FEB 2008 udenfor Helsingfors.

CIOR

CIOR er etableret i forlængelse af NATO’s opståen efter 2. verdenskrig, og relationen mellem CIOR and NATO er entydigt fastlagt i dokument NATO Military Committee (MC) 248/1. CIOR har – som en sammenslutning af reserveofficersforeninger - to hovedroller: At være rådgivende og understøttende overfor NATO og NATOs transformation i relation til forhold vedrørende reserven samt understøtte den faglige og personlige udvikling af reserveofficerer. Medlemmerne af CIOR er ud over de enkelte NATO-landes reserveofficersorganisationer tillige sådanne reserveofficersforeninger, hvis land har en eller anden form for aftale med NATO, herunder bl.a. PfP-arbejdet. CIOR har et toårigt, roterende præsidentskab. Canada blev i sommeren 2008 afløst af Holland.
CIOR’s organisation består af et council samt et antal komiteer. Komiteerne er følgende: Defence Attitudes and Security Issues Committee (DEFSEC), Civil/Military Cooperation Committee (CIMIC), Public Affairs Committee (PA), Military Competitions Committee (MILCOMP), Legal Committee (LEGAL), Partnership for Peace Committee (PfP), Language Academy Committee, Winter Seminar Committee og Young Reserve Officers Committee (YROW).
Den danske CIOR Delegation deltog i 2008 i det årlige vintermøde i NATO HQ, Bruxelles, samt i sommerkongressen i Istanbul. Herudover deltog delegationslederen og de to danske komite-formænd, jf. nedenfor, i de mellemfaldende formandskabsmøde (ét i OKT, ét i APR, hvor møderne normalt afholdes i det land, hvor præsidentskabet er). Fra dansk side er det prioriteret at deltage i DEFSEC, CIMIC, PA, LEGAL, PA, MILCOMP samt YROW. Danmark har p.t. formandskabet af CIMIC og PA, og havde indtil medio 2008 formandskabet for YROW. Fra dansk side prioriteres i almindelighed de aktiviteter og arbejdsfelter, der især har fokus på de forholdsvis yngre reserveofficerer. Dette indebærer, at det fra dansk side prioriteres hvert år at sende et mindre antal nye, unge reserveofficerer til at deltage i en særlig workshop, der i YROW-regi under kongressen gennemføres som optakt til symposium-produktet.

Sommerkongressen, der er kulminationen på årets arbejde, inkluderer - som led i at skaffe data og udarbejde bidrag til rådgivningen af NATO - et symposium for alle kongressens deltagere, I disse år er temaerne relateret til især de enkelte landes militære styrkers mulighed og behov for til at anvende reserven i løsningen af de internationale opgaver, p.t. med fokus på Afghanistan, samt forudsætningerne for, at reserven kan være til rådighed og ønske at deltage i opgaveløsningen. 

Herudover prioriteres det at sende sportsdeltagere i relation til MILCOMP, der ud over feltsport/militær femkamp også inkluderer en øvelse i førstehjælp samt krigens love. 

Som noget forholdsvist nyt er det i relation til feltsporten aftalt – herunder med AESOR, den europæiske sammenslutning af underofficersorganisationer – at deltagerne også kan inkludere befalingsmænd af sergentgruppen. I 2008 havde Danmark således også deltagelse af denne personelgruppe. 

NATO såvel som CIOR har hjemmesider (http://www.nato.int/cior/ og http://www.cior.net/ ), der nærmere belyser organisationens virke, hvorfor der ikke er optaget særskilte oplysninger herom på foreningens egen hjemmeside.
CIOMR

MWM såvel som sommerkongressen blev vel gennemført under ledelse af det Belgiske præsidentskab og med god planlægning og tilrettelæggelse fra de respektive værtslandes organisationer.

Ved MWM i Bruxelles var hovedtemaet for det videnskabelige program missionsforberedelse og ved sommerkongressen i Istanbul import og eksport af sygdomme samt Medical Intelligence.  Begge overordentlig relevante emner set i lyset af det internationale engagement. Det videnskabelige niveau afspejles i at CIOMR`s møder oppebærer CME akkreditering.

I tilslutning til såvel MWM som SC blev der afholdt work-shops af én dags varighed. I 2008 har emnerne her været neurokirurgi, akut fødselshjælp samt kendskab til MIMMS. 

I lighed med tidligere år deltog CIOMR ved sommerkongressen i årets symposium i samarbejde med CIOR.

Ved sommerkongressens afslutning blev det belgiske Præsidentskab afløst af Frankrig. 

Ny Præsident for CIOMR er LtCol. Bruno Pelletier DVM  med LtCol Francois Martelet MD som International Vice-Præsident.

AESOR

Dansk AESOR-udvalg har haft et travlt med godt og udbytterigt år med megen indflydelse og aktiv deltagelse i debatter i plenum og de 4 komiteer: Vicepræsidenter – Juridisk komite – Feltsportskomite – Komiteen for sikkerhed og samarbejde.

Efter en årrække med svingende deltagelse og medindflydelse af samme grund, havde AESOR udvalget primo 2008 besluttet sig for, at prioritere dansk deltagelse i alle komiteer, hvilket er lykkedes, på trods af afbud, hvor erfarne substitutter til komiteposterne har været til rådighed.

Italiens første arrangement i AESOR præsidentskabsperioden, hvilket det bar præg af. Ganske lidt af kongressen var afsat til ”talks” i de respektive foraer og komiteer, hvorfor der undervejs blev improviseret med møder og ”talks” efter pres fra landenes delegater, hvilket kunne findes delvist plads til mellem parader, taler og meget storslåede og imponerende arrangementer. Italierne er uomtvisteligt nogle af de bedre i Europa til den slags, og DK og CAN har da også aftalt, at det vil vi ikke bruge slet nær så meget tid og økonomi til. Imidlertid er arrangementet det eneste i den 2 års periode, hvor der pr. tradition skal prioriteres med det formelle og parademæssige. Men netværket og kontakten blev så i større grad plejet og dyrket til gavn for det formentlig kommende præsidentskab mellem DK og CAN.

Optrinet til AESOR deltagelsen i CIOR 5 kamp i Istanbul på mixed teams var lidt hektisk. Udvalgene havde haft modtaget flere afbud og måtte ud at ”hverve” nye feltsportskandidater, hvorunder det lykkedes at hverve et par nye medlemmer. Man havde et rigtig godt og varmt ophold sammen med OF-R, og det lykkedes at opnå pæne resultater. Stor tak til CIOR’s feltsportsleder for det gode samarbejde og vedholdende arbejde med at få samarbejdet og holdet samlet og gjort klar til konkurrencen.

Hver andet år – lige år, afholdes AESOR feltsportskonkurrencen i ét af AESOR landene på skift, som har søgt herom. I de ulige år afholdes feltsportskonkurrencen i præsidielandet. 

Den 24. - 26. oktober 2008 var der arrangeret et militært sikkerhedsseminar i Strausberg, øst for Berlin, samt en tur til HQ MNC NE (Headquarters Multinational Corps Northeast) I Stettin. Turen var arrangeret af den tyske del af AESOR. Seminaret havde deltagelse fra Tyskland, Polen og Danmark, som også er de lande som repræsenterer. MNC NE i Stettin, yderligere syv lande er repræsenteret, dog med mindre end 10 personer. AESOR har stor betydning for reservens samarbejde i international regi og udveksler erfaring, viden, fagkundskab, ekspertise og know-how med nuværende og kommende NATO lande. Desuden indgår feltsport også i dette samarbejde.

Det var meget givende at deltage i dette trilaterale seminar arrangeret af det tyske AESOR, og som nævnt nedenfor foregik det såvel i Straussberg uden for Berlin samt i Stettin. 3 NATO-tankegange som er rimeligt ens, så bølgelængden er der altid med det samme henset til det mere bred- og flerkulturelle AESOR Centralkomitemøder med deltagelse også af sydeuropæiske lande.

AESOR’s formandskab ligger i hele 2009 fortsat hos det Italienske NCO’s reserveforbund, og der vil blive behov for mere progressivitetet og dynamik hos værtslandet samt enkelte andre sydlandske lande, for netop at få den udvikling, som er sat i gang, til at forsætte.

Flere lande stiller med yngre og yngre nationale repræsentanter i de 4 udvalg, hvilket er med til at skabe den dynamik og synergieffekt, der om end langsomt bevæger sig indenfor organisationen. Imidlertid er det et faktum, at flertallet i AESOR ikke ønsker nogen fælles forening med CIOR. Dertil er de nationale og kulturelle forskelle så markante mellem OFF og NCO gruppen, at det ikke de første mange år vil kunne blive en realitet. Derimod er et øget samarbejde landenes CIOR og AESOR udvalg kommet for at blive, og i Danmark er der et meget godt og voksende samarbejde. Flere landes feltsportshold fra NCO og dermed AESOR delen, har som nævnt i år deltaget på behagelig overraskende og positiv vis i mixed teams under CIOR konkurrencen i Istanbul.

Tyskland, Finland, Danmark og Canada er nogle af de markante kræfter, som ønsker udvikling i AESOR og en omstrukturering af det internationale udvalg.

Et tilbagevendende tema og større og større indslag er reservens udsendelse til INTOPS, vilkår, uddannelse, aflønning, og ikke mindst tilbagevenden til det civile liv, som en vellykket ”tvice a citizen”, hvilket falder helt i tråd med ét af CIOR’s arbejdsområder. Især det tyske NCO reservekorps er meget aktiv i udsendelser i EUFOR på Balkan og i ISAF i Afghanistan, og har egentlig på ganske få år, siden Tyskland indledte udsendelser til INTOPS og brød med den gamle triste historie fra 2. verdenskrig, været toneangivende og har mange erfaringer på R-området.

Danmarks store udfordring bliver at få koordineret med Canada i løbet af 2009, således de foreløbige planer om et fælles 2 års præsidieskab i årene 2012-2014 med 2 arrangementer i Canada og 4 herunder feltsportsarrangementet i DK. AESOR i DK har fået forhåndstilsagn fra FPT og HOK, men afventer snarlige koordinationsmøder i DK og Canada.

Medlemsstatus
Reserven er igen blevet en efterspurgt ressource. Dette er særdeles positivt, og har på samme vis betydet en mindre negativ medlemsudvikling for Foreningen i 2008.
Medlemstallet er ved årsskiftet på ca. 2.000.
Sekretariatet

Sekretariatets dagligdag har i 2008 koncentreret sig om de løbende sager fra bestyrelsen, kredse og udvalg. Medlemmernes almindelige sager spænder fra almindelig egentlig vejledning, lønsager, rejseordre, til vejledning i Foreningens kurser med mere.
RESERVEN

Redaktionen har tilstræbt aktuelle emner relateret til Forsvarets internationale opgaver og relanceringen af grundudannelsen til officer af reserven i Hæren og Flyvevåbnet.

Bladet blev udgivet fire gange i 2008 med henholdsvis 32, 28, 28 og 32 sider, hvilket er en forøgelse i forhold til 2007. Ved anvendelse af en tyndere papirkvalitet, har dette været muligt uden portoforøgelse.

Annonceindtægterne har - blandt andet grundet en række opslag vedrørende ledige stillinger for officerer af reserven - været tilfredsstillende. 

Kredsene  
Foreningens ti kredse har udført et solidt og engageret stykke arbejde for at tilbyde medlemmerne kredsaktiviteter i nærområdet. Nedenstående giver et lille indtryk af de mangeartede aktiviteter og arrangementer:

Københavnskredsen:

Ved dette års generalforsamling fratrådte to bestyrelsesmedlemmer hvorefter bestyrelsen udgør syv personer. 

Kredsen har i 2008 gennemført 7 kredsarrangementer

· Besøg på Christiansborg og i Udenrigspolitisk Nævn ved Gitte Lillelund Bech, MF

· Dansekursus og Afdansningsbal

· Foredrag om ISAF 4 ved OL Kim Christesen

· Besøg ved Frømandskorpset

· Afslutningsarrangement for Feltsportskursus

· Foredrag ’Russerne Spøger’ ved Robert Petersen

· Julebanko

Kredsens feltsportsafdeling har gennemført Feltsportskursus på retning A, B og C samt deltage aktivt indenfor Biathlon, Nordisk og CIOR - herunder planlægning og gennemførelse af DM i Biathlon.

Besøget på Christiansborg gennemførtes i forbindelse med afholdelsen af kredsens generalforsamling.

Dansekursus gennemførtes med to hold og afsluttedes med afdansningsbal, hvor der også var deltagelse ud over deltagerne dansekursus. Kursus og afdansningsbal vurderes som en fortsat succes.

OL Kim Christensen, CH/ISAF Hold 4 havde givet tilsagn til afholdelse af sit foredrag om indsatsen I Afghanistan. Foredraget gav en bevægende indsigt i den opgave, der var løst i Helmann Provinsen.

Besøget ved Frømandskorpset blev gennemført som en ekskursion med bus og foredrag undervejs til Kongsøre. I Kongsøre fik kredsen på en yderst motiverende og interessevækkende måde indsigt i korpsets opgaver og dagligdag.

Julebanko afholdtes i Nordre Magasin, Kastellet og var som altid velbesøgt.

Feltsportskursus er gennemført med fortsat stor tilslutning og mange udrykninger på alle retninger.

Der er på konkurrencesiden opnået gode placeringer herunder 
1. plads i Danmarks-mesterskabet i Feltsport i Herre A og en 2. plads i Danmarksmesterskabet i Feltsport Herre 35 Hold.
Kredsen leverede en stor indsats i planlægningen og gennemførelsen af DMIs Danske Mesterskab i Biathlon orientering den 24. – 25. april 2008, som gennemførtes i samarbejde med Akademisk Skytteforening.

Kredsen har deltaget i Kredsskydning på Hjemmebane, Trekantsmatch i Skåne og Skallebøllestævnet på Fyn, alle med et godt resultat.

Hovedparten af træningen til CIOR og Nordisk sker i kredsen og der er gennemført mere end 100 træningssamlinger.

Det traditionsrige KOP-Skydestævne (Københavns Garnisions Officers Pistolskydeforeninger) blev ikke gennemført i 2008 og vurderes som et afsluttet kapitel, der i dag ikke har tilstrækkelig tilslutning.

Feltsportskursus hjemmeside på www.Feltsport.dk er til stor hjælp ved gennemførelse af kursus, idet tilmelding, udsendelse af kursusbefalinger og resultatlister i dag næsten udelukkende sker over hjemmesiden. Det sparer såvel tid som porto.

Støtten fra Forsvarsakademiet, Den Kongelige Livgarde og Totalforsvarsregion København har som de tidligere år været meget tilfredsstillende.

Der var ingen ansøgere til Baltikumlegatet i 2008.

Vestsjællandskredsen:

Kredsen har beskæftiget sig med forsvarets tilpassede struktur med tyngden i den nye hærorganisation på delingsniveau. Kredsen har været på virksomhedsbesøg hos ARLA og set på logistik fra en anden synsvinkel. Og endeligt har været afholdt møde over emnet ”dansk forsvars placering i fremtiden”.
Kredsen har fastholdt beslutningen om i videst muligt omfang at samarbejde om arrangementer med ”familien af forsvarsvenlige foreninger”.
Storstrømskredsen:

År 2008 var kendetegnet ved et reduceret aktivitetsniveau. Kredsens medlemsskare er omkring 70 med relativt få medlemmer under 35 år. Der forventes fortsat en vis afgang uagtet nye medlemmer er kommet til i løbet af året.

På vanlig god vis har DANILOG til fulde udvist fornem gæstfrihed for kredsens aktiviteter. 

Kredsens legat for ”Fremragende International Tjeneste” er ikke uddelt i 2008.

Udover kredsgeneralforsamlingen, som organisatorisk set er årets vigtigste begivenhed, 

har det kun været muligt at gennemføre ét andet arrangement, og to har måttet aflyses på grund af svigtende forhåndstilmelding.

Endelig skal nævnes, at kredsen var repræsenteret med to medlemmer ved årets Baltic Sea Cooperation seminar – i Letland – arrangeret af den Lettiske Reserveofficersforening – et meget vellykket arrangement - det første i rækken af en ny mødecyklus, der afløser det gennem 10 år gennemførte Baltic Talks (1998 - 2007). 

Kredsen håber på et højere aktivitetsniveau i 2009.
Fynskredsen: 

Kredsen har i 2008 haft et aktivitetsniveau og -indhold på højde med tidligere. Det har været et spændende og hektisk år. Der har ud over et fuldt feltsportsprogram været afholdt foredrag og sociale arrangementer - ikke mindst Midsommergrill og Julestuen. Kredsen har i år indgået den aftale med HISAM, at alle HPRD-Fyn medlemmer kan deltage gratis til foredrag mod et bidrag fra kredsen. Der har været følgende foredrag i HISAM (Garnisonens Historiske Samling):

· Fange nr. 73085 LT-R Poul Nielsen fortæller ledsaget af billeder om sit 1½ år i KZ lejr Sachsenhausen

·  Retsopgøret efter besættelsen. LT Villy Scheuer-Hansen

·  ”Mine oplevelser i Irak”. OKS Bjarke Schütt-Jensen 

·  ”Utidig og ukyndig indblanding” Hitlers idelige udskiftning af højere militære chefer var en af grundene til, at det gik så galt på Østfronten. Overlæge Arne Skipper

Igen i år har Fynskredsen benyttet sig af sit gode naboskab med Lillebæltskredsen. Det er blevet til en maritim oplevelse med skydning fra patruljefartøj, fællesskydning en aften i Skallebølle, samt et flot feltsportsarrangement med feltskydning og O-løb ved Tirsbæk tæt på Vejle Fjord. Kredsen har deltaget i DM Feltsport, hvor Kim Aage Nielsen Birkerød fik en 4. plads (Herre A) og Hans Villy Jensen (HV) fik 3. plads (VET). Kim var med på vindende hold i A-rækken (dog ikke et Fynskreds hold) og er dermed en Danmarksmester.

Årets Kredsskyttestævne i Skallebølle blev afviklet med hjælp fra Lillebæltskredsen. Deltagelsen var ikke tilfredsstillende, idet der kun var 29 skytter. For andet år i træk blev det Fyn, som vandt holdpokalen.
Feltsportssiden er kredsens største aktivitet. De ugentlige skydeaftener er velbesøgte, både udendørs om sommeren i Skallebølle med 9 mm pistol og indendørs om vinteren med 5,6 mm indstikssæt og med mulighed for at skyde med 9 mm. Terrænsporten er for størstedelens vedkommende koblet på Odense Orienteringsklubs arrangementer. Desuden deltager feltsportskursus i nogle civile terrænskydninger, f.eks. Skallebjerg.

Det blev også i 2008, at kredsen fik sin egen hjemmeside i luften. www.hprdfyn.dk  har været godt besøgt siden. Her vil vi fortælle om kredsens arrangementer samt være et forum, hvor medlemmer kan dele deres oplevelser gennem deres billeder. 

Totalforsvarsregion Syd har igen i år ydet os en god og udmærket støtte, som kredsen sætter stor pris på.  

Lillebæltskredsen: 
I vintersæsonen fra januar til marts afholdtes igen indendørs 9 mm pistolskydninger ved Politiet i Vejle. Kredsen nåede op på 36 deltagere til 4 skydninger, hvilket er meget tilfredsstillende.

Generalforsamling blev atter holdt i Tirsbæk, hvor vi desuden hørte et meget interessant indlæg fra Irak ved Premierløjtnant-R Martin Schwartzlose. En velbesøgt aften.
Traditionen tro var kredsen på sejltur og skydning med Marinehjemmeværnet (MHV) i Kolding og sammen med Fynskredsen var vi 13 deltagere til en fin aften på Lillebælt.

På vores skydebane i Tirsbæk er afviklet fire skydninger og ét O-løb, og med et tilfredsstillende deltagerantal. Pistolskydning, lerdueskydning og O-løb i august mødte 20 deltagere op.

Kredsen var på genbesøg med skydning ved Fynskredsen, og deltog også i Skallebøllestævnet som hjælpere og som hold.

Årets sidste skydning var skydning på Staldgården i Kolding, hvor vi havde besøg af MHV Kolding, og Premierløjtnant Klaus Kildemand fortalte om rekruttering til forsvarets uddannelser.

Kredsen har haft et godt år på niveau med tidligere år. Det er et klart mål for kredsen at få hevet nye med til aktiviteterne. 
Midtjyske Kreds: 
Tirsdag den 5. februar 2008 gennemførte bestyrelsen den årlige generalforsamling, hvor vi denne gang brugte Hjemmeværnskompagni Eshøj´s lokaler i Tilst. Inden generalforsamlingen blev gennemført et meget spændende foredrag med brigadegeneral Peter Bartram, chef for 1. brigade over temaet: ”De danske landmilitære operationer i Afghanistan”. Premierløjtnant-R Mikkel Schack Søndergaard og Premierløjtnant-R Ebbe Matthiesen blev valgt som nye medlemmer af bestyrelsen.

I årets løb har bestyrelsen haft højt aktivitetsniveau.
· Fortsat høj synlighed ved hovedforeningen – med bestyrelsens deltagelse ved både Generalforsamling og Midtvejsmøder ved hovedforeningen HPRD i København.

· Tæt og godt samarbejde med Hærhjemmeværnsdistrikt Østjylland (HHD EJL). HPRD Midtjyske Kreds faste bestyrelses og mødelokale på Grimhøjvej er nu blevet indrettet med kredsens pokaler, fane og øvrige effekter.

· Høj synlighed i RESERVEN – der er både skrevet artikler og generelt annonceret en del under ”Nyt fra HPRD kredse”.

· Høj synlighed blandt nye medlemmer, der sendes nu et elektronisk ”velkomst-brev” til alle nye medlemmer af HPRD Midtjyske Kreds.

Kredsbestyrelsen har afholdt møde i februar, april, maj, august, september og november, og referat fra møderne kan ses på HPRD’s hjemmeside. I forbindelse med bestyrelsens arbejde skal især fremhæves:

· Hvervekampagne til HPRD – stor arbejdsindsats, men desværre et lidt skuffende resultat.

· Nordisk Mesterskab 2009 – gennemføres den 19. til 21. juni 2009, under Nordjyske Kreds ledelse.

· Nye vedtægter for Midtjyske Kreds i forbindelse med Hovedforeningens navneændring til Hovedorganisationen for Personel af Reserven i Danmark – HPRD. Tages op på den kommende generalforsamling i februar 2009.

Året blev sluttet af med det traditionsrige ”Julebanko”, tirsdag den 9. december, hvor der var en god tilslutning af både gamle og unge, og rigeligt med spændende præmier.

Aktivitetsniveauet for feltsport i 2008 har været lidt stigende i forhold til 2007, men må dog fortsat betegnes som værende nær et minimum for fortsat opretholdelse af feltsport i Midtjylland. De ugentlige skydninger i Århus er i år gennemført efter planen, hvilket har resulteret i et mere konstant fremmøde sammenlignet med 2007. Kun få af de større arrangementer er blevet aflyst i år, og det er fortsat specielt kredsens ældre medlemmer, der deltager i disse arrangementer. Selvom vi har deltaget i HPRD Midtjyske Kreds’ hvervekampagne har det været næsten umuligt at tiltrække nye deltagere. 

Kredsen har i år registreret 47 tilmeldte, men vores registreringssystem via www.feltsport.dk har ikke fungeret optimalt, så der er muligvis tale om en vis underregistrering. 

Feltsportskursus har i det forløbne år modtaget støtte ved Søværnets Operative Kommando og Hjemmeværnsdistrikt Østjylland. Feltsportskursus har uden undtagelser altid modtaget den rekvirerede støtte. Derudover har politiet i Århus støttet.

Alt i alt er der blevet gennemført mere end 40 større eller mindre arrangementer under Feltsportkursus i Midtjyske kreds i 2008. Arrangørerne har gjort et godt stykke arbejde, og de gennemførte arrangementer har haft en meget høj kvalitet. Der er ingen tvivl om, at kredsens aktiviteter hænger på enkelte ildsjæle, hvorfor der skal derfor lyde en særlig tak til disse personer, men naturligvis også alle andre, som i løbet af året har givet en hånd med i feltsportsarbejdet. 

Nordjyske Kreds:
Nordjyske Kreds (NJK) har i løbet af 2008 opretholdt højt aktivitetsniveau med ugentlige aktiviteter med varieret deltagelse i løbet af året.  

Bestyrelsen har gennemført 4 bestyrelsesmøder. 

Aktiviteterne har ud over de faste feltsportsaktiviteter spredt sig over nedenstående, med alt fra 2 til 18 deltagere:

· Gennemførelse af nytårsløb.

· Ordinær Kredsgeneralforsamling.

· Deltagelse i foredrag ved Det Krigsvidenskabelige Selskab, Totalforsvarsregion N.

· Gennemførelse af ”Lakseaften” og Kaukasisk Horn skydning på skydebanen.

· Kredsens Feltsportsafslutning, hhv. vinter- og sommerhalvår.

· Besøg på ABSALON

· Familietur til Frederik d. VII Kanal i Løgstør

· Deltagelse i DHL stafet i Aalborg.

· Deltagelse i Skallebøllestævnet.

· Juleafslutning med glögg og æbleskiver

Feltsporten er et af de bærende elementer i hele kredsvirket. Deltagerantallet svinger meget – fra 2 – 16 deltagere. Kredsen rådede over skydebaneanlægget ved Lindholm hele sommeren og var kun ramt af enkelte aflyste tirsdagsarrangementer.

Feltsporten er til stadighed krumtappen i kredsens aktiviteter, specielt skydning (inde og ude), gymnastik og orienteringsløb. Feltsportsaktiviteterne er desuden en naturlig ramme om kredsens sociale liv. 

ROID stuen er kredsens sociale bastion og samlingspunkt for aktiviteter, både før, under og efter. Den udgør vores historie, som den udgør vores dagligstue. De snævre aktiviteter gennemføres her, og stuen anvendes hver uge især om vinteren efter idrætsaftner, juleafslutning m.v. 

Kredsens kommunikation til medlemmer foregår via mundtlig information til diverse arrangementer, og skriftligt via HPRD og www.hprd.dk, samt kredsens Nyhedsbrev, som udkom to gange i 2008. Medlemmer, som tilgår kredsen, bydes skriftligt velkommen.

Kredsen har atter haft stor gavn af forsvarets myndigheder (HOK, TRR, LSE Aalborg og FDD), der yder al tænkelig støtte til kredsens aktiviteter. 

2009 bliver et stort år for Nordjyske Kreds. Først og fremmest er det 50 års jubilæumsår. Jubilæet vil blive behørigt festligholdt i november. Derudover er kredsen ansvarlig for afholdelse af det 70. Nordiske Mesterskab i Feltsport, som løber af stablen 19.- 21. juni. Til begge arrangementer ønskes størst mulig deltagelse og assistance fra kredsens medlemmer.

Nordvestjyske Kreds:
Året har været præget af et lavt aktivitetsniveau. Generalforsamlingen blev i år afholdt den 29. januar 2008 på Holstebro kaserne. Det var planlagt, at Oberst Kurt Mosgaard CH/JDR efter generalforsamlingen skulle fortælle om hans tid som Chef for MINURSO, det måtte vi aflyse da der kun var 5 tilmeldte til generalforsamlingen. Arrangementet i Herning Kongrescenter den 10. april med Ørkenens Sønner med indledende fællesspisning blev en stor succes.

Af hensyn til kredsens økonomi, forsøges mest muligt udsendt via mail, ligesom vi stadig gør mest mulig brug af HPRD’s hjemmeside.

De voldsomme ændringer i Forsvaret, hvor reserven i praksis blev afskediget, har resulteret i en forøget medlemstilbagegang. I vor kreds er der nu godt 70 medlemmer inkl. medlemmer fra Beredskabskorpset. Det betyder, at det kan være svært at afholde arrangementer, da der ikke altid møder et tilstrækkeligt antal medlemmer frem, således at man invitere en foredragsholder eller arrangere et besøg. Erfaringsmæssigt møder ca. 10 – 15 % af medlemmerne frem til et arrangement. 

Feltsporten er en af de bærende aktiviteter i kredsen hvor der hver anden mandag i sommerhalvåret bliver skudt med pistol, i år på skydebanen i Skive, da banen i Holstebro var under renovering. Deltagelsen har været upåvirket af de nye omgivelser. Der møder trofast en lille flok op. Feltsportslederen - MJ Erik Olsen - har nu i mere end 25 år stået for de årlige skydninger - en aktivitet, der på mange måder har bundet kredsen sammen. Kredsen fejrede Eriks 25 års jubilæum ved en lille højtidelighed på Skive kaserne på årets sidste skydedag den 1. september 2008. En stor tak til feltsportslederen for et utrætteligt arbejde med at holde liv i aktiviteten.

Sydvestjyske Kreds:

Ved kredsgeneralforsamlingen holdt Major Søren Franzmann NK/Flyverhjemmeværnsdistrikt Vest et foredrag om sin tid i den nordlige del af Afghanistan. Han stod for hjælpearbejdet til lokalbefolkningen.

Det har været et stille år med hovedvægten lagt på skydningen. Et planlagt feltsportsarrangement hos feltsportslederen blev aflyst på grund af personlige årsager, men til gengæld gennemførtes et besøg ved Hærens Kampskole med stort fremmøde af kredsen medlemmer med familie og venner plus folk fra Lillebæltskredsen. 

Feltsporten er med pistolskydningen hjørnestenen i kredsarbejdet og den gennemføres i april og september i alt 10 gange. I vinterperioden deltager nogle i skydning på politiets indendørs bane i Vejle sammen med Lillebæltskredsen. Treforeningsskydning med deltagere fra Varde Kaserne og politiet i Varde afholdes i september og endelig er Skallebølle stævnet en god afslutning på skydningerne.

Vi føler selv, at kredsen fungerer tilfredsstillende, men så naturligvis gerne at flere af kredsens medlemmer deltog. 

Sønderjyske Kreds:  

I januar gennemfører kredsen sin årlige kredsgeneralforsamling i Søgaard. 

Kredsen er jo geografisk placeret i et grænseområde, hvor der gennem tiderne er udkæmpet en række slag - og i et område, hvor traditioner fortsat holdes i hævd, så der er en del mærkedage, hvor det forventes at vise flaget, f.eks. Bøffelkobbel, Slaget ved Dybbøl og Danmarks befrielse. 

I løbet af foråret deltog medlemmer fra kredsen i en "telemarketing" kampagne arrangeret og gennemført af Totalforsvarsregion Syd (TFRS) med henblik på at finde frem til samt overtale tidligere personel af reserven til at forny kontakten med forsvaret og tilbyde dem placering primært i REFØ organisationen. Stort set alle relevante tidligere personel af reserven blev kontaktet, men "misrøgt" gennem de seneste år har sat sine spor, så resultatet blev beskedent. Det lykkedes dog at få skabt nogle positive kontakter. 

I marts overføres formanden OL-R Arne Petersen til major af linien og tilgår TFRS som linieofficer. Efter en drøftelse med HPRD's bestyrelse beslutter Arne Petersen at fratræde som formand for kredsen og på et bestyrelsesmøde. I april indstiller bestyrelsen OL-R John de Taeje som ny formandsemne og der indkaldes til ekstraordinær generalforsamling den 17. juni 2008. På denne vælges OL-R John de Taeje som ny formand. 

Kredsen deltager i juni i KielerWoche på Fligerhorst Kiel - Holtenau. 

Feltsport (alle retninger) har i årets løb været afholdt og gennemført på bedste vis, inkl. træning til Nijmegen-marchen, men vinterskydningen har lidt under de meget få antal pistoler med indstik, der har været til rådighed, idet der endnu ikke er tilgået pistoler via HPRD til udlån fra Forsvaret - vi kan derfor kun glæde os over, at vi i foråret indkøbte pistoler, der muliggjorde sommerskydningen.

Selvom det ikke altid er lige nemt melder kredsene atter i år om uvurderlig støtte og engagement fra garnisoner i lokalområdet, hvilket er et afgørende fundament for kredsenes aktive arbejde.

Bestyrelsen.

